
1.	IL-KUNTEST TAL-PROPOSTA
•	Ir-raġunijiet għall-proposta u l-għanijiet tagħha
Skont l-Artikolu 395(1) tad-Direttiva 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud[footnoteRef:1], il-Kunsill, li jaġixxi unanimament fuq proposta tal-Kummissjoni, jista’ jawtorizza lil kull Stat Membru japplika miżuri speċjali ta’ deroga mid-Direttiva sabiex jissimplifika l-proċedura tal-intaxxar jew sabiex jipprevjeni ċertu tipi ta’ evażjoni jew ta’ evitar tat-taxxa. [1: 	ĠU L 347, 11.12.2006, p. 1.] 

Permezz ta’ ittri rreġistrati mal-Kummissjoni fid-19 ta’ Marzu 2015 u fis-16 ta’ Marzu 2015 rispettivament, l-Awstrija u l-Ġermanja talbu awtorizzazzjoni biex ikomplu japplikaw miżura ta' deroga mill-Artikoli 168 u 168a tad-Direttiva 2006/112/KE, sabiex tkun eskluża mid-dritt ta' tnaqqis il-VAT fuq oġġetti u servizzi li jintużaw f’iktar minn 90 % tal-każijiet għal għanijiet li mhumiex tan-negozju.
Skont l-Artikolu 395(2) tad-Direttiva 2006/112/KE, permezz ta’ ittra tal-15 ta’ Settembru 2015, il-Kummissjoni għarrfet lill-Istati Membri l-oħrajn bit-talbiet li għamlu l-Awstrija u l-Ġermanja. Permezz ta’ ittri tas-17 ta’ Settembru 2015, il-Kummissjoni għarrfet lill-Awstrija u lill-Ġermanja li hija kellha l-informazzjoni kollha meħtieġa biex tqis it-talbiet tagħhom.
Skont l-Artikolu 168 tad-Direttiva 2006/112/KE, persuna taxxabbli hija intitolata tnaqqas il-VAT imposta fuq l-affarijiet li tkun xtrat għall-iskopijiet tat-tranżazzjonijiet taxxabbli tagħha. Skont l-Artikolu 168a(1) tad-Direttiva 2006/112/KE, il-VAT fuq l-infiq relatat ma' proprjetà immobbli li tifforma parti mill-assi kummerċjali ta' persuna taxxabbli u li tintuża kemm għal finijiet tan-negozju kif ukoll għal finijiet li mhumiex tan-negozju, għandha tkun deduċibbli sal-proporzjon biss tal-użu tal-proprjetà għall-finijiet kummerċjali tal-persuna taxxabbli. Skont l-Artikolu 168a(2) tad-Direttiva 2006/112/KE, l-Istati Membri jistgħu japplikaw din ir-regola wkoll għall-infiq relatat ma' oġġetti oħrajn li jiffurmaw parti mill-assi kummerċjali, skont dak li jispeċifikaw. 
Il-miżura li l-Awstrija u l-Ġermanja qed japplikaw ma żżommx ma' dawk il-prinċipji u teskludi kompletament mid-dritt tat-tnaqqis il-VAT fuq l-oġġetti u s-servizzi li l-persuna taxxabbli tuża, f’iktar minn 90 % tal-każijiet, għal għanijiet privati jew li mhumiex tan-negozju, inklużi l-attivitajiet mhux ekonomiċi.
Il-miżura ta’ deroga ngħatat lill-Awstrija inizjalment permezz tad-Deċiżjoni tal-Kunsill 2004/866/KE tat-13 ta’ Diċembru 2004[footnoteRef:2] għal perjodu sal-31 ta’ Diċembru 2009 u mbagħad reġgħet ingħatatilha permezz tad-Deċiżjoni ta' implimentazzjoni tal-Kunsill 2009/1013/UE tat-22 ta’ Diċembru 2012[footnoteRef:3] sal-31 ta’ Diċembru 2012 u permezz tad-Deċiżjoni ta’ Implimentazzjoni tal-Kunsill 2012/705/UE tat-13 ta’ Novembru 2012[footnoteRef:4] sal-31 ta' Diċembru 2015. [2: 	ĠU L 371, 18.12.2004, p. 47.]  [3: 	ĠU L 348, 29.12.2009, p. 21.]  [4: 	ĠU L 319, 16.11.2012, p. 8.] 

Il-miżura ta’ deroga ngħatat lill-Ġermanja inizjalment permezz tad-Deċiżjoni tal-Kunsill 2003/354/KE tat-13 ta’ Mejju 2003[footnoteRef:5] sat-30 ta’ Ġunju 2004 u mbagħad reġgħet ingħatatilha permezz tad-Deċiżjoni tal-Kunsill 2004/817/KE tad-19 ta’ Novembru 2004[footnoteRef:6] sal-31 ta’ Diċembru 2009, permezz tad-Deċiżjoni tal-Kunsill 2009/791/KE tal-20 ta’ Ottubru 2009[footnoteRef:7] sal-31 ta’ Diċembru 2012 u permezz tad-Deċiżjoni ta’ Implimentazzjoni tal-Kunsill 2012/705/UE tat-13 ta’ Novembru 2012 sal-31 ta’ Diċembru 2015. [5: 	ĠU L 123, 17.5.2003, p. 47.]  [6: 	ĠU L 357, 2.12.2004, p. 33.]  [7: 	ĠU L 283, 30.10.2009, p. 55.] 

Fit-talbiet attwali tagħhom, l-Awstrija u l-Ġermanja għarrfu lill-Kummissjoni li s’issa kienu qed japplikaw b’suċċess din il-miżura speċjali, u li l-esperjenza tagħhom biha kienet li din hija miżura utli ħafna fir-rigward tas-simplifikazzjoni tal-ġbir tal-VAT u tal-prevenzjoni tal-evażjoni u tal-evitar tat-taxxa.
B’mod ġenerali, id-derogi jingħataw għal perjodu limitat taż-żmien sabiex ikun jista’ jiġi vvalutat jekk il-miżura speċjali tkunx xierqa u effettiva jew le. Minn dan il-lat, abbażi tal-informazzjoni li bagħtu l-Awstrija u l-Ġermanja, il-Kummissjoni tifhem li t-tqassim ta’ 90 % u 10 % għall-użu kummerċjali u għal dak mhux kummerċjali għadu jirrappreżenta bażi soda biex jingħażlu t-tranżazzjonijiet li għalihom l-użu kummerċjali jista’ jitqies bħala negliġibbli. 
Minħabba f’hekk, lill-amministrazzjonijiet tat-taxxa u lin-negozji l-miżura speċjali kkonċernata tiffaċilitalhom ħajjithom billi ma jkollhomx bżonn jimmonitorjaw l-użu sussegwenti tal-oġġetti u tas-servizzi li għalihom tkun applikat l-esklużjoni mit-tnaqqis meta jkunu nxtraw, b’mod partikulari f’dak li għandu x’jaqsam mat-tassazzjoni possibbli ta’ użu privat skont l-Artikolu 16 jew 26 tad-Direttiva 2006/112/KE jew mal-aġġustamenti għat-tnaqqis kif meħtieġ skont l-Artikoli 184 sa 192 ta’ dik id-Direttiva. L-ammont ta’ taxxa dovut fil-livell tal-konsum finali huwa affettwat biss b’mod negliġibbli. Għalhekk, huwa xieraq li l-miżura ta’ deroga tiġi estiża.
Madankollu, kull estensjoni għandha tingħata għal perjodu limitat taż-żmien sabiex ikun jista’ jiġi vvalutat jekk il-kundizzjonijiet li fuqhom jissejsu d-derogi jkunux għadhom validi jew le. Għaldaqstant, qed jiġi propost li d-derogi jiġu estiżi sa tmiem l-2018 u li, flimkien mat-talba għall-estensjoni, l-Awstrija u l-Ġermanja għandhom jintalbu jippreżentaw rapport sa mhux aktar tard mill-1 ta’ April 2018 li jkun jinkludi analiżi tat-tqassim applikat għall-użu kummerċjali u għal dak mhux kummerċjali li fuqu tissejjes l-esklużjoni mit-tnaqqis, f’każ li tkun prevista estensjoni oħra għal wara l-2018.
•	Il-konsistenza ma’ dispożizzjonijiet tal-politika eżistenti fil-qasam tal-politika
Skont l-Artikolu 176 tad-Direttiva 2006/112/KE, il-Kunsill għandu jistabbilixxi n-nefqa li minnha ma tistax titnaqqas il-VAT. Sakemm dan iseħħ, huwa jawtorizza lill-Istati Membri jkomplu japplikaw l-esklużjonijiet li kienu fis-seħħ fl-1 ta' Jannar 1979. Għaldaqstant, hemm għadd ta' dispożizzjonijiet ta' "status quo" li jillimitaw id-dritt ta’ tnaqqis.
2.	IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
•	Il-bażi ġuridika
L-Artikolu 395(1) tad-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud.
•	Is-sussidjarjetà (għall-kompetenzi mhux esklużivi) 
Il-proposta taqa’ taħt il-kompetenza esklużiva tal-Unjoni. Għalhekk il-prinċipju tas-sussidjarjetà ma japplikax.
•	Il-proporzjonalità
Il-proposta hija konformi mal-prinċipju tal-proporzjonalità għar-raġunijiet li ġejjin.
Din id-Deċiżjoni tikkonċerna awtorizzazzjoni mogħtija lill-Istati Membri fuq talba tagħhom stess u ma timplika l-ebda obbligu.
Minħabba l-ambitu limitat tad-deroga, il-miżura speċjali hija proporzjonata mal-għan mixtieq.
•	L-għażla tal-istrument
L-istrument propost: Deċiżjoni ta’ Implimentazzjoni tal-Kunsill.
L-użu ta’ mezzi oħra ma jkunx xieraq għar-raġunijiet li ġejjin:
skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT tista’ tingħata biss bl-awtorizzazzjoni tal-Kunsill li jaġixxi unanimament fuq proposta tal-Kummissjoni. Deċiżjoni ta’ Implementazzjoni tal-Kunsill hija l-uniku strument xieraq għal dan minħabba li din tista’ tiġi indirizzata lill-Istati Membri individwali.
3.	IR-RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
•	Il-konsultazzjonijiet mal-partijiet ikkonċernati
Mhux rilevanti.
•	Il-ġbir u l-użu tal-għarfien espert
Ma kien hemm bżonn tal-ebda għarfien espert estern.
•	Il-valutazzjoni tal-impatt
Il-proposta hija mfassla biex tħaffef il-proċedura tal-intaxxar u, għaldaqstant, għandha impatt potenzjalment pożittiv kemm fuq in-negozji u kemm fuq l-amministrazzjonijiet. L-Awstrija u l-Ġermanja identifikaw din il-miżura bħala waħda adegwata u din tixbah lil derogi oħrajn li ngħataw fl-imgħoddi u li huma fis-seħħ dal-ħin.
4.	L-IMPLIKAZZJONIJIET BAĠITARJI
Il-proposta mhux ser ikollha impatt negattiv fuq ir-riżorzi proprji tal-Unjoni mill-VAT.
5.	ELEMENTI OĦRAJN
Il-proposta tinkludi klawżola ta’ rieżami u klawżola ta’ estinzjoni.


MT	7	 	MT
2015/0242 (NLE)
Proposta għal
DEĊIŻJONI TA’ IMPLIMENTAZZJONI TAL-KUNSILL
li temenda d-Deċiżjonijiet 2009/791/KE u 2009/1013/UE li jawtorizzaw lill-Ġermanja u lill-Awstrija rispettivament ikomplu japplikaw miżura ta’ deroga mill-Artikoli 168 u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta’ taxxa fuq il-valur miżjud[footnoteRef:8], u b’mod partikulari l-Artikolu 395(1) tagħha, [8: 	ĠU L 347, 11.12.2006, p. 1.] 

Wara li kkunsidra l-proposta tal-Kummissjoni Ewropea,
Billi:
(1)	Permezz tad-Deċiżjonijiet tal-Kunsill 2009/791/KE[footnoteRef:9] u 2009/1013/UE[footnoteRef:10] rispettivament, il-Ġermanja u l-Awstrija t-tnejn ingħataw miżura ta’ deroga. Id-Deċiżjoni ta’ Implimentazzjoni tal-Kunsill 2012/705/UE[footnoteRef:11] estendiet l-applikazzjoni ta’ din il-miżura sal-31 ta’ Diċembru 2015. [9: 	Id-Deċiżjoni tal-Kunsill 2009/791/KE tal-20 ta’ Ottubru 2009 li tawtorizza lir-Repubblika Federali tal-Ġermanja biex tkompli tapplika miżura ta’ deroga mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 283, 30.10.2009, p. 55).]  [10: 	Id-Deċiżjoni ta' implimentazzjoni tal-Kunsill 2009/1013/UE tat-22 ta' Diċembru 2012 li tawtorizza lir-Repubblika tal-Awstrija biex tkompli tapplika miżura ta' deroga mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 348, 29.12.2009, p. 21).]  [11: 	Id-Deċiżjoni ta’ Implimentazzjoni tal-Kunsill 2012/705/UE tat-13 ta’ Novembru 2012 li temenda d-Deċiżjoni 2009/791/KE u d-Deċiżjoni ta’ Implimentazzjoni 2009/2013/UE li jawtorizzaw lill-Ġermanja u lill-Awstrija rispettivament li jkomplu japplikaw miżura ta’ deroga mill-Artikoli 168 u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 319, 16.11.2012, p. 8).] 

(2)	Il-miżura speċjali tidderoga mill-Artikoli 168 u 168a tad-Direttiva 2006/112/KE li jirregolaw id-dritt tal-persuni taxxabbli li jnaqqsu l-VAT imposta fuq l-oġġetti u s-servizzi fornuti lilhom għall-iskopijiet tat-tranżazzjonijiet taxxabbli tagħhom. Il-miżura ta’ deroga għandha l-għan li teskludi kompletament mid-dritt tat-tnaqqis il-VAT fuq l-oġġetti u s-servizzi meta l-persuna taxxabbli tuża dawn l-oġġetti u s-servizzi, f’iktar minn 90 % tal-każijiet, għal għanijiet privati jew għall-għanijiet tal-impjegati tagħha, jew b’mod ġenerali għal għanijiet li mhumiex tan-negozju jew għal attivitajiet mhux ekonomiċi.
(3)	Sabiex titqies il-ġurisprudenza tal-Qorti tal-Ġustizzja tal-Unjoni Ewropea, skont liema l-VAT tal-input marbuta man-nefqa mġarrba minn persuna taxxabbli ma tistax titnaqqas jekk tkun marbuta ma’ attivitajiet li, fid-dawl tan-natura mhux ekonomika tagħhom, ma jaqgħux fil-kamp ta’ applikazzjoni tad-Direttiva 2006/112/KE, huwa xieraq li jiġi ċċarat li l-miżuri speċjali japplikaw ukoll għall-oġġetti u għas-servizzi li jintużaw għall-attivitajiet ta’ natura mhux ekonomika.
(4)	L-għan tal-miżura speċjali huwa li tissimplifika l-proċedura tal-intaxxar u tal-ġbir tal-VAT. L-ammont ta’ taxxa dovut fil-livell tal-konsum finali huwa affettwat biss b’mod negliġibbli.
(5)	Permezz ta’ ittri rreġistrati mal-Kummissjoni fis-16 ta’ Marzu 2015 u fid-19 ta’ Marzu 2015 rispettivament, il-Ġermanja u l-Awstrija talbu awtorizzazzjoni biex ikomplu japplikaw il-miżura speċjali. 
(6)	Skont it-tieni subparagrafu tal-Artikolu 395(2) tad-Direttiva 2006/112/KE, permezz ta’ ittri tal-15 ta’ Settembru 2015, il-Kummissjoni għarrfet lill-Istati Membri l-oħra dwar it-talbiet li għamlu l-Awstrija u l-Ġermanja. Permezz ta’ ittri tas-17 ta’ Settembru 2015, il-Kummissjoni għarrfet lill-Awstrija u lill-Ġermanja li hija kellha l-informazzjoni kollha meħtieġa biex tqis it-talbiet tagħhom.
(7)	Skont l-informazzjoni li bagħtu l-Awstrija u l-Ġermanja, is-sitwazzjoni legali u fattwali li ġġustifikat l-applikazzjoni attwali tal-miżura speċjali kkonċernata ma nbidlitx u għadha teżisti. Għalhekk, l-Awstrija u l-Ġermanja għandhom ikunu awtorizzati jkomplu japplikaw din il-miżura speċjali għal perjodu addizzjonali taż-żmien, li madankollu għandu jkun limitat sa mhux aktar tard mill-31 ta’ Diċembru 2018 sabiex ikun jista’ jiġi analizzat il-miżura ta’ deroga u r-rata ta’ tqassim tal-użu kummerċjali u mhux li tissejjes fuqha kemm hemm bżonnhom u kemm huma effikaċi.
(8)	F’każ li l-Awstrija jew il-Ġermanja jħossu li jkun hemm bżonn ta’ estensjoni oħra wara l-2018, huma għandhom jibagħtu rapport lill-Kummissjoni dwar l-applikazzjoni tal-miżura, li jkun jinkludi analiżi tar-rata ta’ tqassim applikata, flimkien mat-talba għall-estensjoni sa mhux aktar tard mill-31 ta’ Marzu 2018, sabiex il-Kummissjoni jkollha biżżejjed żmien biex teżamina t-talba.
(9)	Id-derogi se jkollhom biss effett negliġibbli fuq l-ammont globali ta’ taxxa miġbura fl-istadju tal-konsum finali u mhux se jkollhom impatt negattiv fuq ir-riżorsi proprji tal-Unjoni li jinġabru mit-taxxa fuq il-valur miżjud.
(10)	Għalhekk, id-Deċiżjonijiet 2009/791/KE u 2009/1013/UE għandhom jiġu emendati skont dan,
ADOTTA DIN ID-DEĊIŻJONI: 
Artikolu 1
L-Artikoli 1 u 2 tad-Deċiżjoni 2009/791/KE għandhom jinbidlu b’dan li ġej:
“Artikolu 1
B’deroga mill-Artikolu 168 u mill-Artikolu 168a tad-Direttiva 2006/112/KE, il-Ġermanja hija awtorizzata teskludi t-taxxa fuq il-valur miżjud (il-VAT) imġarrba fuq l-oġġetti u s-servizzi mid-dritt ta’ tnaqqis tal-VAT meta dawk l-oġġetti u s-servizzi jintużaw, f’iktar minn 90 % tal-każijiet, għall-għanijiet privati ta’ persuna taxxabbli jew tal-impjegati tagħha, jew, b’mod iktar ġenerali, għal għanijiet li mhumiex tan-negozju jew għal attivitajiet mhux ekonomiċi.
Artikolu 2
Din id-Deċiżjoni tiskadi fil-31 ta’ Diċembru 2018.
Kull talba għal estensjoni tal-miżura speċjali prevista f’din id-Deċiżjoni għandha tintbagħat lill-Kummissjoni sa mhux aktar tard mill-31 ta’ Marzu 2018.
Flimkien mat-tali talba għandu jintbagħat rapport li jkun jinkludi analiżi tar-rata ta’ tqassim applikata għad-dritt ta’ tnaqqis tal-VAT abbażi ta’ din id-Deċiżjoni.”.
Artikolu 2
L-Artikoli 1 u 2 tad-Deċiżjoni 2009/1013/UE għandhom jinbidlu b’dan li ġej:
“Artikolu 1
B’deroga mill-Artikolu 168 u mill-Artikolu 168a tad-Direttiva 2006/112/KE, l-Awstrija hija awtorizzata teskludi t-taxxa fuq il-valur miżjud (il-VAT) imġarrba fuq l-oġġetti u s-servizzi mid-dritt ta’ tnaqqis tal-VAT meta dawk l-oġġetti u s-servizzi jintużaw, f’iktar minn 90 % tal-każijiet, għall-għanijiet privati ta’ persuna taxxabbli jew tal-impjegati tagħha, jew, b’mod iktar ġenerali, għal għanijiet li mhumiex tan-negozju jew għal attivitajiet mhux ekonomiċi.
Artikolu 2
Din id-Deċiżjoni tiskadi fil-31 ta’ Diċembru 2018.
Kull talba għal estensjoni tal-miżura speċjali prevista f’din id-Deċiżjoni għandha tintbagħat lill-Kummissjoni sa mhux aktar tard mill-31 ta’ Marzu 2018.
Flimkien mat-tali talba għandu jintbagħat rapport li jkun jinkludi analiżi tar-rata ta’ tqassim applikata għad-dritt ta’ tnaqqis tal-VAT abbażi ta’ din id-Deċiżjoni.”.
Artikolu 3
Din id-Deċiżjoni tibda tapplika mill-1 ta' Jannar 2016.
Artikolu 4
Din id-Deċiżjoni hija indirizzata lir-Repubblika tal-Awstrija u lir-Repubblika Federali tal-Ġermanja.
Magħmul fi Brussell,
	Għall-Kunsill
	Il-President

